Document ID: 32007D0272

KOMISIJOS SPRENDIMAS
2007 m. balandžio 25 d.
dėl 2006 m. Bendrijos finansinės paramos, skirtos skubioms kovos su paukščių gripu priemonėms Jungtinėje Karalystėje
(pranešta dokumentu Nr. C(2007) 1785)
(Tik tekstas anglų kalba yra autentiškas)
(2007/272/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 3 dalį ir 3a straipsnio 1 dalį,
kadangi:
(1)
Sprendime 90/424/EEB išdėstytos procedūros, reglamentuojančios Bendrijos finansinės paramos teikimą konkrečioms veterinarijos priemonėms, įskaitant skubias priemones. Sprendime 90/424/EEB, su pakeitimais, padarytais Sprendimu 2006/53/EB (2), nustatyta Bendrijos finansinė parama valstybėms narėms padengti tam tikroms išlaidoms, patirtoms imantis priemonių paukščių gripui likviduoti.
(2)
2006 m. Jungtinėje Karalystėje buvo kilę paukščių gripo protrūkių. Šios ligos atsiradimas kelia rimtą pavojų Bendrijos gyvulių populiacijai. Pagal Sprendimo 90/424/EEB 3a straipsnio 2 dalį Jungtinė Karalystė ėmėsi priemonių kovai su šiais protrūkiais.
(3)
Bendrijos finansinės paramos lėšos išmokamos tik tuo atveju, jei planuotos priemonės buvo tinkamai įgyvendintos ir jei kompetentingos valdžios institucijos per nustatytą terminą Komisijai pateikė visą reikalingą informaciją.
(4)
2005 m. vasario 28 d. Komisijos reglamentas (EB) Nr. 349/2005, nustatantis Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles (3), po Sprendimo 90/424/EEB dalinio pakeitimo, padaryto Sprendimu 2006/53/EB, nebetaikomas paukščių gripo atvejais. Todėl šiame sprendime reikia aiškiai nustatyti, kad Jungtinei Karalystei finansinė parama suteikiama, jei laikomasi tam tikrų reikalavimų, išdėstytų Reglamente (EB) Nr. 349/2005.
(5)
Sprendimo 90/424/EEB 3a straipsnio 3 dalyje nustatyta, kad Bendrijos finansinė parama sudaro 50 % reikalavimus atitinkančių išlaidų, kurias patyrė valstybė narė.
(6)
Jungtinė Karalystė visiškai įvykdė techninius ir administracinius reikalavimus, nustatytus Sprendimo 90/424/EEB 3 straipsnio 3 dalyje ir 3a straipsnio 2 dalyje. 2006 m. birželio 2 d. Jungtinė Karalystė Komisijai perdavė informaciją apie išlaidas, patirtas dėl šio protrūkio, ir vėliau teikė visą reikiamą informaciją apie kompensavimo ir veiklos išlaidas.
(7)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bendrijos finansinė parama
1. Bendrijos finansinė parama gali būti skirta Jungtinei Karalystei išlaidoms, kurias ši valstybė narė patyrė imdamasi Sprendimo 90/424/EB 3a straipsnio 2 dalyje nurodytų priemonių kovai su paukščių gripu, padengti.
Finansinė parama sudaro 50 % Bendrijos finansavimo reikalavimus atitinkančių patirtų išlaidų.
2. Šiame sprendime mutatis mutandis taikomi Reglamento (EB) Nr. 349/2005 2-5, 7 ir 8 straipsniai, 9 straipsnio 2, 3 bei 4 dalys ir 10 straipsnis.
2 straipsnis
Adresatas
Šis sprendimas skirtas Didžiosios Britanijos ir Šiaurės Airijos Jungtinei Karalystei.
Priimta Briuselyje, 2007 m. balandžio 25 d.

Labels: 19
5
20
0
6
18
15